La premsa internacional destaca els "reptes independentistes" del regnat de Felip VI i "l'austeritat" de la proclamació\n"Una exreportera de la CNN es converteix en reina", recorda la cadena nord-americana, en el seu especial.\nHi ha tres conceptes bàsics que es repeteixen: el repte independentista del nou monarca, la crisi i la pèrdua de prestigi de la Casa Reial\nRedacció 19/06/2014 - 13.30 Actualitzat 19/06/2014 - 14.58\nRessò sobretot als mitjans digitals i retransmissions en directe de nombroses cadenes, que destaquen extractes del discurs de Felip VI i la "sobrietat de la cerimònia."\n'Le Figaro', 'Le Monde' i 'Libération':\nEl francès 'Le Figaro', que ha creat un blog especial sobre la proclamació, destaca que Felip VI vol "una monarquia íntegra", en una referència a la necessitat de recuperar la confiança dels ciutadans en la corona després dels escàndols de corrupció com el "cas Nóos" o del viatge a Botswana del rei Joan Carles. També inclou una enquesta "on-line" amb la pregunta de si serà un bon rei o no.\n'Le Monde' assenyala que la proclamació de Felip VI s'ha fet "en una cerimònia laica i sense ostentació". El rotatiu també destaca que Felip VI ha parlat de la seva "fe en la unitat d'Espanya", en un comentari que el diari interpreta com una reacció a "l'augment del separatisme català".\nEl diari 'Libération" recorda que l'austeritat de la cerimònia no "oculta les crítiques a la institució monàrquica". La notícia es "cola" entre la desfeta d'Espanya al Mundial, la crisi a l'Iraq i, evidentment, les notícies locals de cada mitjà.\n'CNN', 'BBC News':\nEn aquest cas, alguns escombren cap a casa. "Una exreportera de la CNN es converteix en reina", recorda la cadena nord-americana.\nLa BBC informa que Artur Mas i Iñigo Urkullu eren a la cerimònia "però no han aplaudit". "Mas ha promès celebrar un referèndum d'independència el novembre, mentre que el govern espanyol ha dit que bloquejarà la votació", diu la cadena britànica.\n'Al-Jazeera', 'Los Angeles Times', 'The Telegraph', 'Reuters' o el 'Wall Street Journal'\nTots informen en les edicions digitals de l'accés al tron del nou monarca, que destaquen que arriba "en ple repte independentista a Catalunya", en un "context econòmic i social difícil" i després d'una "pèrdua de prestigi de la Casa Reial."


Joan Carles Hernández | Club Natació Molins de Rei\nTag Archives:Joan Carles Hernández\nL'absolut escala fins la tercera posició de Primera share\nL’absolut masculí de waterpolo va aconseguir una clara victòria a la piscina del Madrid-Moscardó per 7-12, resultat que el col·loca tercer a la Primera Divisió espanyola.\nL’any no podia començar millor per l’equip de Sergi Pedrerol. Els vilatans van sumar la sisena victòria en set partits aquesta temporada i ho van fer després d’un mes i mig sense competir i amb les festes de Nadal pel mig. El bon moment que viu el CN Molins va quedar demostrat en el duel contra els madrilenys, que des de l’inici es van veure clarament superats. Comandats per en Nil Marsal, amb cinc dianes, i l’Edgar Angelats, autor de quatre, els molinencs no van donar marge per la sorpresa, agafant rendes que van arribar als vuit gols d’avantatge en el tercer quart. Aquests tres punts situen l’absolut masculí de waterpolo en tercera posició, a cinc punts del lideratge però amb dos partits disputats menys.\nEl filial absolut, de la seva banda, també va engegar el 2014 amb una contundent victòria. Els nois de David Alled es van imposar al CW Figueres per 17 a 3 i continuen amb opcions d’accedir a la segona fase de la lliga preferent catalana. Aquest cap de setmana, també han competit els nois juvenils. L’equip de Joan Carles Hernández va caure per 18-8 a la complicada piscina del CN Terrassa, però amb el mèrit de comptar amb molts integrants del conjunt cadet. D’altra banda, cal destacar el bon paper de les noies juvenils que van aconseguir un gran resultat a la complicadíssima piscina del CN Sabadell, perdent per un ajustat 10-7. Finalment, l’infantil B també va caure per 9-13 davant el conjunt sabadellenc en un duel disputat diumenge a la piscina municipal.


La nova vida de Guardiola\nA finals d'estiu anirà cap a Nova York, on vol aïllar-se i no parlar del Barça\nEl tècnic ha escollit Nova York com a nova llar per diferents motius, un dels quals, poder viure com a mínim un any sense ser aturat constantment per aficionats que el reconeixen.\nTONI PADILLA BARCELONA Actualitzada el 03/06/2012 00:00\n260x366 La nova vida de Guardiola / PERE VIRGILI La nova vida de Guardiola / PERE VIRGILI\nAra fa cinc anys Josep Guardiola acostumava a viatjar molt, ja fos amb la família o amb els amics. Sempre era reconegut per algú, però podia moure's amb certa calma. Cinc anys després s'ha convertit en un dels rostres més coneguts del futbol mundial i no troba espais on es pugui sentir còmode.\nTot just fa una setmana que ja no és entrenador del Barça, i Guardiola ja ha pogut veure com serà de complicada la seva nova vida. Primer, per una suposada entrevista que un periodista israelià va gravar sense el seu permís pocs minuts després de guanyar la Copa del Rei. Guardiola va saludar la cantant israeliana Noa, que, acompanyada de Joan Manuel Serrat, va anar a l'hotel de concentració del Barça per saludar el tècnic, a qui coneix. Un periodista que anava amb Noa va enregistrar una conversa informal sense cap titular gaire interessant, just davant dels ascensors, amb els jugadors passant per darrere, llestos per anar a celebrar la Copa. A Guardiola, aquesta gravació feta sense permís l'ha molestat profundament, especialment perquè la televisió israeliana que l'ha emès la va vendre com si fos una entrevista autoritzada, quan eren declaracions robades . Guardiola de fet, té molt clar que ara el millor és callar, i no té previst donar cap entrevista durant els pròxims mesos. Com a molt, col·laborar amb campanyes benèfiques, tot i que el seu primer objectiu és aïllar-se de tot.\nEnxampat a Croàcia\nPer això marxa a Nova York, una ciutat en què gaudirà de més pau que, per exemple, a Dubrovnik. Aquest cap de setmana Guardiola l'ha passat amb la seva parella, la Cristina, a la ciutat dalmàtica, i s'ha vist perseguit per càmeres de televisió i paparazzis, fins al punt que els ha cridat l'atenció. A Croàcia el futbol és una de les grans passions i no s'hi poden trobar els espais que el tècnic de Santpedor espera trobar a Nova York. Guardiola també es va veure sorprès per fotògrafs quan va ser de vacances a Itàlia l'estiu passat. De fet, va viure dos anys en aquest país -on segurament tornarà el seu amic Manel Estiarte, que va viure molts anys a Pescara - i li agrada, però només per anar-hi de vacances. Mai ha considerat l'opció d'anar-hi a viure de nou.\nGuardiola volarà d'aquí unes setmanes cap als Estats Units, on té previst instal·lar-se a finals d'aquest estiu. Serà el cinquè país on viurà el català, que quan vivia a Qatar va afirmar que "viatjar i viure en altres llocs et permet aprendre molt sobre els altres i tu mateix". Des de fa mesos Guardiola ja pensa en la seva nova vida i, com va informar El Periódico , ha parlat amb Xavier Sala i Martín sobre el tema. Sala i Martín, que imparteix classes a la Universitat de Colúmbia de l'estat de Nova York, coneix bé la ciutat i ha ajudat a tramitar els papers per inscriure els tres fills de la parella al Liceu francès local. De fet, la qüestió dels idiomes és molt important per a Guardiola i la seva parella, que preferien marxar a una ciutat de parla anglesa sense oblidar el català o la possibilitat de seguir millorant el francès.\nL'exemple de Maldini\nNova York, però, és la ciutat que ofereix més garanties de calma a la família de Guardiola. Malgrat que el futbol no deixa de créixer i la seva cara és coneguda, el català no pot competir pel que fa a popularitat amb els jugadors dels Knicks o els Rangers. Són molts els futbolistes que després de molta fama aposten per viure als Estats Units per poder gaudir de calma, de fet, com va fer l'alemany Jürgen Klinsmann. Qui passa mesos sencers a Nova York després de retirar-se és Paolo Maldini, a qui se sol veure pels restaurants del Soho i que el 2003 admetia: "A Nova York sempre hi ha coses per fer, però puc descansar de la fama". La ciutat està ben comunicada, té oferta lúdica, camps de golf a prop i dóna espais de calma enmig de gratacels. Per això és l'escollida per la família Guardiola, que no vol parlar gens d'aquest tema. Perquè el que volen es retrobar la normalitat i la calma. Sense entorn ni entrevistes robades.


Reubiquen orenetes de cua blanca pel risc de despreniment de part d'un teulat al monestir de Vallbona de les Monges - Tàrrega Televisió\nReubiquen orenetes de cua blanca pel risc de despreniment de part d’un teulat al monestir de Vallbona de les Monges\nEls Agents Rurals, reubicant les orenetes de cua blanca al Monestir de Vallbona de les Monges, a l'Urgell. (Vertical)\nEls Agents Rurals, reubicant les orenetes de cua blanca al Monestir de Vallbona de les Monges, a l’Urgell. (Vertical)\nEls Agents Rurals van observar onze nius en perill, dels quals quatre estaven actius, i van afavorir el traspàs de la colònia a uns altres nius situats a pocs metres\nACN Vallbona de les Monges .- Els Agents Rurals de l’Urgell i tècnics del departament de Territori, van reubicar la setmana passada una petita colònia d’orenetes de cua blanca, al monestir de Santa Maria de Vallbona de les Monges (Urgell). Els Agents Rurals van fer el seguiment d’una petita colònia d’aquesta espècie protegida i van observar que al extrem oest del monestir de Santa Maria de Vallbona de les Monges hi havia onze nius, quatre dels quals estaven actius. Davant del risc per caiguda immediata del voladís de les teules sortints del teulat, es va optar per intentar forçar una reubicació dels exemplars (tant de pollets com de progenitors) que es trobaven en aquest indret. En el mateix monestir, a pocs metres de distància, van constatar que hi havia nius desocupats i es va afavorir el traspàs d’uns nius a uns altres. Les orenetes van optar per aquest nou espai en veure els moviments per assegurar el teulat i en veure alguna de les entrades del nius tapades, segons han explicat els agents rurals.


Les misèries del Kindle català | Josep Sala i Cullell\nFred Vargas, el crim i el somni\nEl retorn de Fred Vargas\nJoe Abercrombie. Mig rei busca venjança\nPassejades amb l'autor\n3 Facetes del conflicte\nLes misèries del Kindle català\nJosep Sala i Cullell. Des del fiord.\nLa gran revolució editorial dels darrers anys al món anglosaxó ha estat, sens dubte, la botiga de llibres electrònics d’Amazon, vinculada al seu dispositiu Kindle. Ara l’autoedició és una possibilitat accessible a tothom, que permet publicar sense necessitat d’intermediaris, i mantenint els drets de l’obra. A més el preu de venda, normalment dos o tres euros per llibre, sol ser superior al famós 10% de l’autor.\nAixò ha provocat l’aparició d’una comunitat vibrant de lectors i escriptors, sovint molt especialitzats per gènere o estil, i amb blocs que ressenyen les últimes novetats i proclamen els seus descobriments. Els autors més venuts, a més, solen aconseguir sucosos contractes de les editorials tradicionals per sortir en paper. És un món apassionant que està començant a créixer en castellà, però que en català va tard. Molt tard.\nI la culpa és en gran part de la mateixa Amazon, que ha marginat completament la nostra llengua. Tenir unes opcions de cerca molt completes és bàsic, per la quantitat i la diversitat de l’oferta. A les botigues Amazon en anglès, alemany, castellà, etcètera, és possible triar els llibres segons molts paràmetres, com ara el gènere, l’origen (editorial comercial o autor independent), el preu… En canvi els llibres catalans estan tots agrupats en una sola categoria, com a subsecció de la botiga espanyola, i així és impossible trobar-hi res. El mateix passa, no cal dir-ho, amb el gallec i l’èuscar.\nPer tant un autor català té molts pocs incentius per publicar-hi, perquè un possible lector mai no trobarà el seu llibre. I per si no n’hi hagués prou, la botiga Kindle catalana està totalment contaminada d’autors estrangers que han fet la seva “Catalan Edition”… via Google Translate! Un petit exemple extret d’El drac de Eberswalde, de Viktor Shenan: “En la pastura vaca poble veí, va aparèixer poc després també convidats inusuals, així com la bella dona va tornar a Eberswalde”. O aquesta joia, del mateix llibre: “Una vegada que la nena va ser ingerit, es va sentir malalt i va emmalaltir”. Són desenes de llibres fabricats així i que fan més invisibles aquells que són realment vàlids.\nPotser algun editor llegirà això i pensarà que encara rai, menys competència. Però l’autoedició digital és un món a banda que fa augmentar el nombre d’escriptors i lectors, que ha donat grans joies, i que acaba beneficiant tothom. Necessitem una bona botiga Amazon catalana, i la necessitem aviat. Sense ella el nostre món literari és més pobre, i més avorrit.\nRespon a Josep (Grenoble) Cancel·la les respostes\nSanti el 14 juny 2015 a les 9:52 ha dit:\nLa CASA DEL LIBRO té un servei similar però també millorable.\nJosep Sala i Cullell el 14 juny 2015 a les 12:32 ha dit:\nEl desconec, però ho investigaré.\nLluís del Val el 14 juny 2015 a les 11:33 ha dit:\nQuè vol dir que necessitem Amazon en català? Si ja ho tenim, i ho ha descrit perfectament en el seu article: llibres traduïts amb Google Translate! Això és Amazon en català. Una altra cosa és que pugui ser necessari un ecosistema que permeti la producció, distribució i venda a gran escala (en aquest cas “gran” és un eufemisme, és clar) del llibre en català. Però no podem demanar a Amazon que faci això, perquè Amazon no és això, no ho vol ser i no ho serà. El que és Amazon és el que ja fa, i ho fa molt bé. Que els llibres que distribueix siguin o no siguin legibles és accidental; el que importa és el tamany: les xifres de vendes, el volum de negoci, el percentatge de mercat. El mal és que hi ha qui creu que Amazon és un editor o un llibreter, i com que el negoci rutlla, al final tots els editors i llibreters acabaran essent Amazon (o a la inversa, Amazon acabarà essent tots els editors o llibreters), de la mateixa manera que totes les cafeteries seran Starbucks, les sastreries seran Zara i els rellotgers, Apple Stores.\nJosep Sala i Cullell el 14 juny 2015 a les 12:33 ha dit:\nEns agradi o no, ara mateix la botiga virtual d’Amazon és la majoritària. I no veig per què no li ha d’interessar tenir un apartat català en condicions.\nJaume el 14 juny 2015 a les 12:29 ha dit:\nÉs cert que les cerques en català a Amazon són deficients, però ho són sobre tot per aquells lectors que no saben què volen i necessiten filtres com preu, popularitat, etc. Pel que fa a les traduccions impresentables també és un problema de la majoria de clàssics en castellà en format kindle. Tanmateix, el problema més important és que moltes editorials catalanes, que editen llibres de referència en la nostra llengua, han decidit no estar presents en el món del llibre electrònic. Aquest abandonament és especialment greu pel que fa a les traduccions ja que molts lectors opten per comprar la traducció al castellà que sí que està disponible a Amazon i a millor preu. El romanticisme de paper i la malfiança pels canvis fa que alguns editors vagin per darrere dels lectors. I aquests editors, o millor els seus llibres, són imprescindibles.\nLluís del Val el 15 juny 2015 a les 7:17 ha dit:\nEl problema no pot ser dels qui volen editar en paper però no volen fer-ho en digital. És com si diguéssim que la Catalònia va haver de tancar perquè no volia fer hamburgueses, perquè mira, als de McDonald’s els va molt bé allà on hi havia la Catalònia. En tot cas el problema serà dels qui volen editar en digital i no ho fan. Si és que n’hi ha. Si una editorial ha decidit no apostar pel format digital, millor per les que ho vulguin fer, no? Menys competència. Com que els contractes de drets en paper i en digital són diferents, cal suposar que ningú no signarà contractes digitals i pagarà les corresponents bestretes si no té intenció de publicar el llibre. I encara que l’editorial en paper signés també el digital, en un termini relativament breu perdria els drets per no haver dut el llibre al mercat, tal com preveuen els contractes de cessió de drets, de manera que quedarien lliures per altres editors. Per tant, si el digital és un negoci tan bo, és estrany que ningú no el vulgui aprofitar.\nJosep Sala i Cullell el 15 juny 2015 a les 10:00 ha dit:\nEvidentment a casa nostra hi ha una greu distorsió: la quantitat de get que roba cultura impunement.\nLluís del Val el 15 juny 2015 a les 11:21 ha dit:\nD’acord. I no oblidem tampoc el desinterès (i/o les limitacions) dels governs i institucions públiques.\nEnrique Sánchez el 14 juny 2015 a les 13:11 ha dit:\nLa veritat, a Amazon, com molt be han dit, nomes l’interesa el volum. No es ni editor, ni llibreter, ni autor, nomès un repositori que es mantè per les visites, les descàrregues i la publicitat. A mès la qualitat del lloc, la marca la qualitat de les publicacions i si el que es publica es defectuos o no interesa al públic no tirarà endevant. Amazon es un èxit per que cobreix una necessitat que ja existia, no pas perquè l’hagi creat el propi Amazon. En resum Anglès–>1.000milions, i llengua franca del Mon; Castellà–>500milions i llengua emergent als EEUU; Català–>10milions. Aquests fetes no ho esmena cap subvenciò.\nJosep (Grenoble) el 15 juny 2015 a les 16:39 ha dit:\nVisc a França i soc client d’Amazon France des de fa més de vuit anys. Confesso que dec ser un molt bon client, ja que hi compro tots els llibres i els CDs, entre altres coses. La meva factura és gairebé mensual… Ja vaig reclamar una vegada la inclusió de la categoria “catalan” en l’apartat dels libres estrangers. Avui, després de llegir aquest comentari, ho he tornat a fer amb arguments més contundents: deixaré de comprar a Amazon fins que la meva demanda no sigui satisfeta, i em subscriuré a l’opció Premium si ho fan ràpidament. No crec que aquesta gent necessitin arguments més “romàntics” per reaccionar. No s’hauria de fer el mateix amb Amazon.es, on la quantitat de clients catalans es força més important?\nJosep-Anton Monfort el 16 juny 2015 a les 22:02 ha dit:\nVisc a un poble d’Anglaterra i fag servir Amazon profusament perquè no hi ha cap bona llibreria per aquí. No entenc massa el que dieu de les classificacions de llibres catalans. Tant si vaig a http://www.amaon.co.uk com a http://www.amazon.es, jo busco el llibre pel títol o autor al cercador general, exactament com ho faig per llibres en anglès o en espanyol, i als DOS webs m’hi apareixen els catalans i els puc descarregar al Kindle. Jo també opino que la culpa és dels temorencs editors catalans, que han preferit donar l’esquena a l’edició digital. Ell sabran el que fan.\nCarles el 19 juny 2015 a les 11:19 ha dit:\nHi ha força llibres en català, el que passa és que no estan gens ordenats. És un poti-poti on hi ha de tot, junt amb el gallec i l’eusquera.\nOdisseus el 23 juny 2015 a les 16:17 ha dit:\nHi ha un altre problema: entre els diferents idiomes que Kindle reconeix per escriure les notes, el català no hi és pas. Crec que hi ha un problema d fons: la direcció local per l’Estat és a Madrid, i crec que no és gaire sensible a la realitat plurilingüe. Em sumo als que pensen que hauríem d’engegar una campanya perquè Amazon tingui en compte el català.\nDealsan CAT el 4 setembre 2018 a les 13:56 ha dit:\nEs veritat, sempre em costa trobar un llibre en Català a Amazon!


Llerona estrena un Via Crucis virtual per Divendres Sant – Església de Santa Maria de Llerona\nLa Parròquia de Santa Maria de Llerona ofereix aquest divendres 10 de d’abril un camí de la creu inèdit. La seva església preromànica, ubicada al municipi de Les Franqueses del Vallès, al Vallès Oriental, serà l’escenari virtual d’aquest itinerari propi de Divendres Sant. El muntatge d’aquest recurs audiovisual està basat en la tecnologia d’escaneig de dades 3D, que adapta la litúrgia de Setmana Santa al temps de confinament.\nUn muntatge amb finalitat pastoral i comunitària\nEs tracta d’un recorregut en 3D que ressegueix l’interior del temple i les principals sales parroquials i els exteriors del monument històric, declarat Bé Cultural d’Interès Nacional. El gruix de participants del Via Crucis aporten la seva veu, amb la lectura d’una de les estacions que configuren aquest itinerari. Entre estació i estació, la música repetitiva pròpia d’aquesta jornada, amb un cant sobre el sentit redemptor de la creu de Jesús.\nEl muntatge té una doble finalitat: pastoral i comunitària. A partir d’una solució tecnològica, s’intenten superar les restriccions imposades per la crisi sanitària i garantir, malgrat la distància, la participació dels fidels en la litúrgia. Alhora, és un al·licient positiu que uneix la comunitat cristiana. Amb el recurs senzill de l’àudio, la parròquia té l’oportunitat de tornar a escoltar la veu dels seus iguals i, amb el vídeo, de retornar a espais que aquests dies tots enyoren.\nUn Via Crucis amb contingut ecosocial\nEl Divendres Sant és un dia de silenci i d’introspecció en què l’Església recorda la passió i la mort de Jesús per etapes. Són les estacions del Via Crucis. El contingut de l’itinerari que emetrà la parròquia de Santa Maria de Llerona correspon al material que ha editat la Xarxa de Parròquies Ecosolidàries de Justícia i Pau. Es tracta, en concret, del Via Crucis amb Joan Pau II.\nEl text de l’itinerari evoca diferents passatges bíblics i té com a base el pensament del papa sant Joan Pau II. Amb aquestes reflexions de contingut ecosocial, Karol Wojtyla ja va parlar, fa més de vint anys, de la necessitat de practicar una “conversió ecològica”. Les quinze estacions d’aquest Via Crucis posen l’èmfasi en la gravetat de la crisi ambiental i en la necessitat d’una resposta moral i espiritual des de l’Església.\nL’equip que integra el consell pastoral de la parròquia de Santa Maria de Llerona ha considerat pertinent treballar aquest text quan se celebren els cinc anys de l’encíclica Laudato Si’ del papa Francesc. Santa Maria de Llerona sempre ha tingut una especial sensibilitat en la defensa de l’entorn i del territori. Així ho expliciten, per exemple, les activitats vinculades al Grup de Muntanya de la parròquia, la benedicció de l’oli novell o la festa de Sant Antoni en homenatge als pagesos que treballen la terra.\nTecnologia i voluntariat al servei del poble\nCom tantes altres comunitats cristianes d’arreu del país, la parròquia de Santa Maria de Llerona s’ha reinventat amb motiu de l’alerta sanitària provocada pel coronavirus. Des que va començar el confinament, la parròquia ha posat les eines de comunicació de que disposa al servei del poble i per transmetre el missatge d’esperança de Jesús.\nS’ha mantingut així activa a les xarxes socials –a Twitter, al canal de Telegram i els grups de whatsapp vinculats als serveis parroquials– i també des del web de la parròquia. En aquestes plataformes comparteixen, entre d’altres, recursos de pregària, reflexions pastorals en vídeo i en àudio i les homilies del responsable pastoral de la parròquia, mossèn Josep Maria Fernández d.p., i fotografies de caire més festiu, com les del Diumenge de Rams.\nLa parròquia també ha posat a disposició del poble un equip de voluntaris per atendre necessitats especials en aquest temps de confinament. I en coordinació amb serveis socials de l’Ajuntament de Les Franqueses del Vallès, diferents voluntaris joves del Grup de Muntanya compren medicaments i distribueixen aliments entre les famílies que viuen situacions més precàries o que s’han vist obligades a quedar-se a casa en quarantena pel COVID-19.\nEl muntatge en vídeo de Divendres Sant parteix d’unes imatges en alta definició, vinculades a l’escaneig d’un núvol de punts en 3D, enregistrades el mes de setembre. Són la base d’unes proves en l’àmbit de la geomàtica, realitzades per l’empresa de topografia GeoLímits amb la col·laboració de Geolègnia, i amb tecnologia cedida per Leica Geosystems.\nAquest és el VÍDEO de PRESENTACIÓ DEL Via Crucis que s’emet aquest divendres 10 d’abril a les sis de la tarda pel canal de Youtube de la parròquia:\n← Jesús restitueix l’esperança i la dignitat als que són maltractats per la vida\n🔴 EN DIRECTE 18h | Via Crucis virtual de Llerona →


HRC renova amb Marc Marquez quatre anys més - Marc Márquez\nHRC renova amb Marc Marquez quatre anys més\nHonda Racing Corporation anuncia que el sis vegades campió del món de MotoGP, Marc Márquez, ha signat una extensió de quatre anys del seu contracte i continuarà competint amb l’equip fins a el menys el desembre de 2024. Fins ara, Marc Márquez ha aconseguit 56 victòries, 95 podis i 62 poles amb la seva RC213V a la primera classe. Aquests resultats l’han establert com el pilot d’Honda més dominant a MotoGP.\nMarc Márquez: “Estic molt orgullós d’anunciar la meva renovació amb Honda Racing Corporation per als propers quatre anys. Honda em va donar l’oportunitat d’arribar a MotoGP amb una motocicleta de fàbrica el 2013. Des del primer any hem aconseguit èxits junts i estic molt feliç de seguir formant part de la família Honda. HRC em dóna la confiança per estendre aquesta unió per obtenir el nostre objectiu comú i continuar la nostra història d’èxit. “


EXPERIMENT: CICLE DE L’AIGUA | mÓn d'animaciÓ\nEXPERIMENT: CICLE DE L’AIGUA\nEntendre el món que els envolta, en aquest cas el cicle de l’aigua.\nAprendre coneixement del medi de forma vivencial\nUna ampolla de plàstic transparent\nDibuixa el sol i uns núvols en la part superior de l’ampolla, i la mar en la part inferior. Barreja mig got d’aigua amb el colorant blau i ho transvases a l’ampolla i tapa-la. Finalment col·loca-la al costat de la finestra, o en algun lloc on li pegue el sol directament, i observa.\nCom funciona el cicle de l’aigua? El sol calfa l’aigua d’oceans, rius i llacs, que puja a l’atmosfera en forma de vapor d’aigua (evaporació) i forma núvols que emmagatzemen l’aigua en forma de vapor. Quan aquests núvols es troben amb un corrent d’aire fred, el vapor es condensa (condensació) i es precipita en forma de pluja (precipitació). Si la temperatura baixa encara més, la precipitació pot produir-se en forma de neu o calamarsa.\nAmb aquest experiment no podrem veure el procés complet, però encara així és un experiment molt visual i útil per a acompanyar l’explicació del cicle de l’aigua. En l’ampolla podrem observar com l’aigua que està al fons al calfar-se amb el sol, s’evapora, puja i forma de gotes d’aigua que s’adhereixen a les parets de la part superior de l’ampolla.\nEs pot fer també amb una bossa transparent pegant-la a una finestra.\nJOC: DAU DE LA COMPRENSIÓ\nJOC: L'OCA DE SANT JORDI


Bici-Vici: Japó i la bicicleta\nTambé tenen carrils bici i fins i tot en calçada, però la vorera bici compartida és molt habitual.\nAparcament de bicicletes a l'estació de tren de Tsukuba (de pagament).\nBicicleta pública a Tòquio amb un esquema de preus flexible que en facilita el lloguer per un dia (turístic o no). Les bicis són elèctriques i, com la majoria que es veuen, amb motor al pedalier.\nEstudiants en bicicleta, un bon indicador de salut ciclista!\nCarril bici compartit amb vianants en una zona no urbana\nBicicleta pública a Hiroshima\nEl tramvia forma part de la modernitat de la societat japonesa.\nUn carril bici amb segregació dels vianants amb un ressalt de formigó senyalitzat amb llums intermitents:\nUn #carrilbici japonès amb segregació dels vianants amb un ressalt de formigó amb llums.#Japó #bicibcn #bicicat pic.twitter.com/hYGBTWIfaQ\n— Bici Vici (@bicivici) 19 de juliol de 2017\nPublicat el 15.9.17\nDiumenge, pots fer aquesta passejada, tu ja m'ente...


ON VIUEN ELS ELEFANTS? | Diari d'un treball per projectes – Escola Mare de Déu de Bellvitge – P3- El Circ\nDiari d'un treball per projectes – Escola Mare de Déu de Bellvitge – P3- El Circ\nPublicat el 8 de maig de 2017 per MARIETA PUERTO CAMAFORT\nHi havia una vegada un emperador que es deia Xa Jahan que es va enamorar d’una noia molt bonica que es deia Mumtaz Mahal.\nEs van casar i van ser molt feliços, fins que un dia ella es va posar malalta i va morir.\nL’emperador es va posar tan i tan trist que va decidir construir el palau més bonic mai vist per a ella. I aquest palau tan bonic es diu Taj Mahal.\nJa fa uns dies que ens preguntàvem què deuria voler dir aquella paraula estranya que ens havia escrit el Haathee a la seva carta… Namaste!\nAixí que ens hem decidit d’anar a fer una visita als nostres companys de la classe de la Mònica; l’aula d’acollida, ja que allà hi ha nens i nenes que són d’altres països i potser ens poden ajudar…\nQuan arribem els expliquem què hi fem allà dalt i els presentem al nostre nou amic… s’han posat molt contents amb la seva visita!!\nResulta que hi ha dos nenes que són de l’Índia; La Navi i la Gurleen, i quina sorpresa… la Navi és padrina nostra!!!!!!\nEns expliquen que namaste vol dir “Hola!” i ens ensenyen uns murals que tenen a l’aula de les coses més importants del seu país. Quanta informació!\nEns volen ensenyar una cosa molt important. Al seu país hi ha un palau molt important que es diu Taj Mahal que molta gent va a visitar-lo, però no ens saben explicar la història d’aquest palau… haurem d’investigar…\nTornem a la classe contentíssims, ja sabem dir una paraula en hindi!!!!!!\nPublicat el 19 d'abril de 2017 per elibellvitge\nCom cada dilluns, la mestra de psicomotricitat, va a la classe “El circ” a fer psicomotricitat amb els nens/es. Aquest dia va ser especial perquè quan vaig arribar em vaig trobar amb un elefant tan bonic… Els nens/es molt contents em van començar a explicar com es deia (Haathi) i qui era (un elefant de la Índia). Seguidament, vam fer els dos grups per anar a la classe de psicomotricitat i els hi vaig proposar portar-nos l’elefant. Tots il·lusionats em van dir que sí i el primer grup va començar el tren per marxar. En arribar a l’aula vam fer les rutines de cada dia i, a continuació, vam seure junt amb el nostre elefant. Els hi vaig explicar que durant el camí l’Haathi m’havia proposat fer una activitat relacionada amb ell. Jo els hi vaig dir, què els hi semblava i tots van contestar que i tant i, aleshores, vaig començar a explicar-la.\nL’activitat consisteix en: 1. Els hi vaig fer una breu explicació dels elefants (com caminen, què mengen, on viuen, quins sorolls fan i moviments…). 2. Heu d’imitar com caminen els elefants; heu d’imitar com caminen els elefants + el moviment de la seva trompa + el soroll d’aquesta (tot alhora)\nheu d’imitar com salten els elefants (saltant una petita tanca)\ni heu d’imitar les potes dels elefants (caminant amb unes xanques o cordes, en funció del nivell d’estabilitat).\n* Abans de començar l’activitat vam col·locar a l’Haathi en una prestatgeria per observar-nos, atentament, si ho fèiem correctament o no.\nEn acabar el conjunt d’activitats vam seure junt amb l’Haathi i els hi vaig explicar que estava molt content i que ho havíeu fet molt bé. Els nens/es tot feliços li van fer un petó i van anar a fer les rutines de sortida de la classe de psicomotricitat.\n* El segon grup-classe actua de la mateixa manera!!!\nPersonalment he gaudit molt amb aquesta activitat, des de l’inici (programació) fins al final. Els resultats han estat gratificants i, principalment, als nens/es els hi ha agradat moltíssim portar a terme aquest tipus d’exercici.\nPublicat el 4 d'abril de 2017 per MARIETA PUERTO CAMAFORT\nQuin ensurt ens hem endut avui a classe!!!!!!!!\nEstàvem fent una mica de relaxació després del pati i rentant-nos les mans quan de sobte algú ha picat súper fort a la porta de la classe. Ens hem espantat una mica perquè mai ningú fa tant de soroll quan vol entrar. Tot i que hem donat permís per entrar, ningú ho ha fet, així que hem obert…\nQuina sorpresa i quina emoció!!!!!!! Quan hem obert ens hem trobat un petit elefant que ha revolucionat l’aula!!!!!!\nDesprés de cridar, aixecar-nos, donar salts i riure ens hem adonat que portava una carta lligada al coll.\nCom hem pogut ens hem assegut a la rotllana per donar-li la benvinguda i intentar escoltar què ens volia dir.\nEstem súper contents i eufòrics, tenim moltes ganes que comenci a explicar-nos coses!!!!!\nLa veritat és que ha estat una activitat molt bonica i motivadora, tant per a ells com per a mi… serà una bona eina per començar a presentar informació de la Índia, ja que no acabava de trobar la manera de fer-ho. M’està resultant una mica més difícil del que em pensava treure el projecte endavant, ja que és un tema que els queda força lluny, però sembla que estan força contents i amb ganes d’aprendre. Es mostren oberts i atents amb la informació que se’ls ofereix, però no mostren prous inquietuts sobre el tema per tal de poder seguir el seu ritme.\nSeguirem endavant amb ganes i il·lusió i demanant ajuda a famílies i companys i companyes més grans.\nDe moment ja tenim deures… hem d’investigar què vol dir això de “Namaste” que posa a la seva carta el Haathee…\nPublicat el 3 d'abril de 2017 per MARIETA PUERTO CAMAFORT\nL’altra tarda vem sortir a passejar per l’escola buscant triangles i vaig estar intentant que es fixessin en les banderes que tenim penjades al passadís per seguir amb el nostre projecte, però tot i que les van veure i hi van trobar algunes amb triangles, el tema no va sorgir i vaig decidir no forçar-lo.\nAixí doncs al cap de dos dies vaig arribar a la classe una caixa misteriosa. Fem hipòtesis de què hi pot haver dins… hi ha una interessant pluja d’idees on es diuen coses a l’atzar; un cotxe, un elefant, una pilota. Mirem si pesa, si fa soroll…\nFins que algú diu que no es una caixa de joguines, que és una maleta.\nQuè és una maleta? Què hi posem dins? Quan portem maletes?\nEn aquest moment surt una conversa on es barregen experiències pròpies de viatges a països llunyans i pel·lícules. Finalment obrim la nostra maleta i hi a apareix un full amb colors…\nQuè hi té dibuixat?\nQuins colors hi surten i per què?\nHe de dir que en aquest moment esperava que fossin conscients que es tractava d’una bandera però no… no sben què és, la conversa es queda estancada i penso què puc fer per seguir endavant…\nHe de confessar que per uns instants penso que aquest projecte ens va gran, o al menys a mi… no sé per d’on tirar per motivar-los… em costa fer que siguin els propis infants els qui vagin guiant el projecte segons els seus interessos… però seguim endavant! Com fer que d’aquest paper de colors insignificant en treguin una bandera?\nAgafem el pal del recollidor i proposo de penjar-lo… aleshores, de cop, ho veuen clar… UNA BANDERAAAAAAAAAAAAAAAAA!!!!!!\nPerò com la pengem??? El verd va a dalt o a baix???? Les ratlles van dretes o estirades??? Quants dubtes que sorgeixen…\nI d’on deu ser, aquesta bandera?\nDe Mema, la montaña de los dragones\nPensem com podem fer-ho per trobar la solució i decidim buscar-ho a internet… però com fer-ho? entre tots ho parlem i decidim escriure “bandera verd, taronja i blanc amb roda” i ens surt rapid… ÉS DE LA ÍNDIAAAAAAAAAAAAAAAAAA!!!!!!!\nAra que sabem què és, recordem que hi ha banderes al passadís del segon pis de l’escola… anem a veure si hi trobem la de la Índia, ara que ja sabem com és.\nAnem comparant la nostra nova bandera amb les altres que hi ha penjades, i tot i que n’hi ha algunes que s’hi assemblen força, no en trobem cap d’igual… si que hi ha banderes al Món!!!!!!!\nMarxem cap a la classe, i tornem a mirar la bandera i ens l’anem passant per veure-la bé… ens agrada molt quan aprenem cosetes de la Índia!!!! però ens costa tant decidir què volem saber… i és que jo crec que ho volem saber tot!!!!!!!!\nPublicat el 13 de març de 2017 per MARIETA PUERTO CAMAFORT\nLa passada tarda quan van arribar a l’aula després de dinar hi havia un mapa plegat (dins un portamapes) a la rotllana de la classe.\nEn un inici no se n’adonen, però quan seiem a la rotllana ràpidament els crida l’atenció. Què deu ser això? D’on ha sortit? Primer el mirem sense obrir i fem hipòtesis…\nEstà ple de retoladors (Patricia)\nSón cotxes (Haivendeep)\nÉs una carretera nova per jugar (Karim)\nEls deixo que l’agafin i el vegin d’aprop i veuen que hi ha un mapa dibuixat… “Un mapa del tesorooooooooooooo!!!!!!” (Matthieu) L’obrim esperant que hi hagi alguna pista d’un tresor… “No es un tesoro, es la Indiaaaaaaaa!!!!!!” (Santi)\nObrim el mapa i l’observem… surt una conversa molt divertida i moltes preguntes… per què hi ha tants colors? On està l’escola? On està l’Índia? i algunes observacions acompanyades de crits i emocions… “EN EL MAPA SURT EL CEEEEEEL!!!!!!” Hem estat parlant de les platges, del mar. Hem vist que hi ha paÏsos que no tenen mar i n’hi ha molts que si. Expliquen experìencies pròpies d’algunes vegades que han anat a la platja; què han fet, a què han jugat, amb qui han anat, com és l’aigua del mar…\nBusquem on està Hospitalet i on està l’Índia, i després de mirar els colors que hi ha, els països, l’aigua…sorpresa… hem girat el mapa i n’hem trobat un on també hi ha muntanyes, herba… quantes coses!!!!!!\nAmb la idea d’intentar portar la conversa cap aparlar de la forma real de la Terra, pregunto si algú té mapes a casa, si algú ha vist alguna vegada un mapa diferent… com no surt res els proposo directament d’anar a la classe dels companys de 5è on hi tenim germans i on sé que tenen una bola del Món.\nFem una petita excursió per l’escola fins que hi arribem… Tenen una bola gran que gira on també hi surt la Índia!!!!!! Per la classe veiem més mapes, però són diferents… en tenen un que és més petit, i ens expliquen que és Europa… quin nom més extrany!!\nSortim de la classe súper contents i contentes!!!! Els companys de 5è ens deixen que ens portem el Món a la nostra classe!!!!!\nQuan arribem a la classe el mirem bé… el fem girar… i el comparem amb els que tenim a l’aula… Ens crida l’atenció l’endoll que té…\nPer què té un enchufe? (Santi)\nQué hace si lo cargamos? (Daniel)\nEsto es para enchufarlo al ordenador (Aysha)\nL’endollem i veiem que fa llum, així es veuen millor els països… “en este mapa también hay aguaaaaaa!”\nPregunto (esperant un no per resposta) si algú sap on està l’Índia, la Charlotte està molt convençuda que ella si… ens ho ensenya i encerta… crec que ha tingut sort… faig girar la bola i la torna a trobar… li pregunto com ho sap… per ella és evident… “Perquè tiene forma de triangle!”.\nAixò em fa somriure i un cop més m’adono tot el que hem d’aprendre d’ells…\nNo sé ben bé quin camí seguirà aquest projecte, però segur que serà un gran camí ple d’aventures!!!!!!!!\nPer què la Keerat està cada dia a l’Índia?\nPublicat el 5 de març de 2017 per MARIETA PUERTO CAMAFORT\nQuan ens vam començar a plantejar el projecte no tenia gaire clar com presentar-lo als infants per tal que fos motivador. Pensant en engrescar-los vaig decidir en iniciar-lo després de Carnaval ja que anàvem disfressats d’elefants, que és un dels animals típics de l’Índia; país en què està basat el projecte.\nPerò aquest dimecres durant la rotllana del Bon Dia ha sorgit una qüestió que he decidit aprofitar per donar el tret de sortida a aquesta gran aventura que ens espera.\nTenim una nena que va marxar a l’Índia fa poc més d’un mes i cada dia quan fem la rutina del Bon Dia, els altres infants tenen molt clar on està, i enlloc de dir que està a casa, diuen que està a l’Índia. Aquesta setmana, mentres ens dèiem el bon dia, la Charlotte ha preguntat “Per què la Keerat està cada dia a l’Índia?”. Aleshores ens hem preguntat si havíem de posar el seu nom a casa amb la resta que no havien vingut o on. Què és l’Índia? On està? He deixat que la conversa fluís i han estat dient què en sabien:\nA l’Índia s’hi va en avió\nEls avions corren molt\nL’Índia està molt lluny\nA l’Índia hi ha indis\nQuè mengen els indis?\nA partir d’aquí hem decidit buscar a la pissarra màgica (ordinador i PDI) on està aquest país. Quan he anat a escriure, el Santi ha fet la obsevació que Índia comença igual que Ismael, així que la primera sessió del projecte s’ha convertir en la gran aventura d’intentar trobar entre tots les lletres tenint com a referència els nostres noms i els dels nostres companys.\nN de Nicolás\nD de Dafne i Daniel\nI D’Ismael (alaaa! com abans!!)\nA d’Abraham, Alba i Aysha\nS’ha de dir que tenint en compte que estem a P3, evidentment només alguns dels nens i nenes han estat capaços de trobar la relació entre les lletres.\nQuan ja hem acabat d’escriure el nom, hem vist en un mapa on està l’Índia i on està Hospitalet.\nHo imprimim tot i ens ho enduem a la classe! Com si portéssim un mapa d’un gran tresor estem súper contents amb totes les coses que hem descobert!!\nMés endavant seguirem investigant, que ens hem quedat amb ganes de saber més coses!!\nPublicat el 15 de febrer de 2017 per MONTSERRAT BALSERA ROMERO\nSom l’equip de mestres d’Educació Infantil de l’escola Mare de Déu de Bellvitge.\nTot i que als tres nivells d’EI treballarem un projecte interdisciplinar, el nostre blocs estarà centrat en el projecte de la classe del Circ de P3.\nCom decidir el tema del projecte?\nCom a eix transversal, l’escola treballa aquest curs el tema del turisme. A cada classe es treballarà un país i a P3 aquest país serà la Índia.


El dia mundial del medi ambient - Sostenibilitat.ad | Andorra Sostenible\nEl dia mundial del medi…\nCada vegada generem més residus, destrossem la massa forestal, facilitem el gran impacte que tenen les plagues a l’Àfrica o som partícips de pandèmies mundials com la Covid-19, uns fets que demostren cada vegada més, la relació que hi ha entre l’espècie humana i el conjunt d’éssers vius que conviuen en el planeta.\nPerò, hi ha una veritable convivència entre espècies? Aquesta és una de les preguntes que et venen al cap quan des de 1974 Nacions Unides ha instaurat el 5 de juny, com el dia mundial del medi ambient. Una data molt especial per l’organització intergovernamental en ser una de les dates més importants del seu calendari. Aquest dia: governs, grans companyies, celebritats i ciutadans s’uneixen pel medi ambient.\nPer enguany, el 2020, Nacions Unides ha volgut centralitzar aquest dia mundial del medi ambient amb la biodiversitat. Però què és? La biodiversitat és la base que sustenta la vida a la terra i sota l’aigua. Té una relació amb tots els aspectes de salut de la vida. Ens proporciona aigua, aire net, aliments nutritius, coneixements científics i fonts de medicaments, resistència a malalties naturals i reducció del canvi climàtic.\nEn els darrers anys i a causa de la proliferació del teixit industrial, entre altres moltes coses, la natura està patint un gran atac que repercuteix directament a la humanitat. La desforestació, la invasió dels hàbitats de la vida salvatge, l’agricultura intensiva, l’ús de productes químics de manera abusiva, l’acceleració del canvi climàtic han modificat l’equilibri que hi havia a la natura. Ara mateix, i en un caire global caldrien els recursos d’1,6 planetes Terra per satisfer la demanda dels humans, cada any. Una mostra més que cal modificar costums. A Andorra, la flora del Principat la formen un total de 1.537 taxons dels quals 346 ja estan a l’anomenada llista vermella. Respecte als animals, hi ha tres espècies que estan extingides: la cabra salvatge ibèrica, el llop i el linx. Però no és tot. 48 espècies estan en perill d’extinció, 86 tenen l’etiqueta d’amenaçades i 182 estan protegides. Una certificació més que hi ha quelcom que no estem fent bé.\nDurant la crisi sanitària de la Covid-19, molts dirigents han mostrat la seva preocupació pel col·lapse sanitari. En aquest sentit, i si se segueix l’evolució de la destrucció de la biodiversitat, les conseqüències per la humanitat seran molt greus, inclòs el col·lapse dels sistemes d’alimentació i de salut.\nLa natura ens envia un missatge amb aquesta pandèmia de la Covid-19. Més d’un 75% de les malalties infeccioses emergents en humans són zoonòtiques o el que és el mateix, transmeten d’animals a persones. La Covid-19 ens ha posat en evidència. Segons Nacions Unides, mil milions de persones són contagiades cada any i milions moren degudes als diferents coronavirus.\nCal cuidar la natura, cal cuidar el medi, cal cuidar l’entorn.\nCategory: General 4 de juny de 2020\nPreviousPrevious post:Jugateca de NadalNextNext post:El Fòrum Escola Verda celebra el seu 10è aniversari


Pauta Vacunal 2019. Zoologic Veterinaris. Veterinari exòtics, gossos i gats\nby Isa Gonzalez\nLa pauta vacunal\nLa pauta vacunal s’ha vist modificada en els darrers anys. La ciència avança i nosaltres també.\nLes vacunes no només protegeixen a les nostres mascotes com a individus sinó que redueixen els animals susceptibles de contraure la malaltia, disminuint la incidència a la població.\nL’Associació Mundial de Veterinaris de Petits Animals (WSAVA) ha agrupat les vacunes en:\nEssencials: Aquelles que es recomana que rebin tots, independentment d’on visquin o si són animals de risc.\nCanines: Vacunes contra el virus del brom o moquillo (CDV), l’adenovirus caní (CAV) i les variants del parvovirus caní (CPV).\nFelines: Vacunes contra el parvovirus felí (FPV), el calicivirus felí (FCV) i l’herpesvirus felí (FHV-1)\nNo-essencials: Aquelles que són recomanades en funció de la zona geogràfica, l’estil de vida o altres causes que fan que l’animal tingui més possibilitat de contraure malalties (Borrelia, Leihsmània, Leucèmia en gats, etc.)\nCom a exemple, un animal que ha d’anar a una residència se li recomanarà vacunar d’algunes malalties que habitualment no li posaríem.\nLa Ràbia serà essencial si l’animal viu en zones o països de risc i No-Essencial si està fora de les zones de risc.\nA Espanya és una malaltia erradicada i a Catalunya no és obligatòria a no ser que els animals surtin fora.\nAixí i tot es recomana vacunar sempre, per continuar amb aquest estatus d’erradicació.\nLes vacunes poden ser considerades com “Infeccioses” o “no infeccioses”.\nLes vacunes infeccioses o atenuades: Contenen organismes vius atenuats per reduir la virulència d’aquest quan l’inoculem.\nAquests organismes, en ser inoculats, indueixen la immunitat (les defenses de l’organisme) amb una infecció de molt baix nivell sense produir signes de malaltia.\nAquests tipus de vacuna tenen una major i més sòlida eficàcia\nLes vacunes no infeccioses o mortes: Contenen el virus intacte però inactiu o un antigen natural o sintètic.\nPer norma general necessiten l’ajuda d’altres químics (adjuvants) per augmentar l’eficàcia i de múltiples dosis per activar la protecció del cos.\nQuan es vacuna?\nEn qualsevol cas, el vostre veterinari decidirà quin és el pla vacunal més idoni per a la vostra mascota en funció de múltiples variables (edat, risc, raça, zona geogràfica on viviu, etc.)\nEls animals han d’estar correctament desparasitats abans de vacunar de qualsevol malaltia.\nLa majoria dels cadells tant de gat com de gos, estan protegits per les defenses de la seva mare. Aquesta immunitat desapareix entre les 8-12 setmanes de vida. Aquí és on hem de començar les vacunacions.\nQuan els cadells no han rebut la immunitat de la mare, zones de risc, etc. es recomana començar a les 6 setmanes d’edat.\nCertes races (Rottweiler, Husky, Dòberman i Golden) són més vulnerables a malalties com el Parvovirus i es recomana iniciar la vacunació abans dels 2 mesos.\nFins fa poc, la pauta vacunal més habitual era posar la polivalent completa i la ràbia anualment.\nEls últims estudis ens indiquen que la immunitat davant de certes malalties, concretament Parvovirus, Brom i Adenovirus es mantenen adequadament fins a 3 anys.\nNo passa el mateix amb la Parainfluenza i la Leptospira que a l’any de la vacuna, comença ha presentar-se baixades d’immunitat a l’organisme.\nDavant d’aquests fets, la pauta habitual s’ha vist modificada en aquests darrers anys.\nAra es recomana vacunar de totes les malalties cada 3 anys i revacunar anualment NOMÉS de les que baixen (Parainfluenza i Leptospira).\nQuant a altres vacunes com la Leishmània, Tos de les gosseres, etc. dependrà de cada situació en particular.\nEn cas dels gats, es recomana la revacunació anual només en gats de risc. Aquells que tenen accés a l’exterior, viuen en grups, van a guarderia, etc.\nLa resta d’animals es recomana la revacunació cada tres anys després que la pauta vacunal de cadell hagi estat feta.\nEls punts més importants a tenir en compte són:\nLes vacunes eviten malalties greus per a la vida de la vostra mascota i actualment són molt segures.\nNo deixeu de vacunar-los. Si teniu dubtes, parleu amb el vostre veterinari.\nAquestes pautes són recomanacions, el vostre veterinari establirà la pauta vacunal que millor s’adapti a la vostra mascota. Confieu en els seus consells.\nÉs molt important que els animals estiguin desparasitats abans de qualsevol vacuna.\nCONSELLS EN LA DIETA DE CONILLS\nMutació del Gen MDR-1


Holiday home Draaby F- 850 Jaegerspris Dinamarca - Ofertes d'hotels amb els MILLORS DESCOMPTES EN LÍNIA\nOver Draby, Jaegerspris, Dinamarca - Veure al mapa\nMés informació sobre Holiday home Draaby F- 850\nAl visitar Jaegerspris, vosté es sentirà com a casa a Holiday home Draaby F- 850, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nA Holiday home Draaby F- 850, l'excelent servei i instal.lacions superiors faran de la vostra estada una experiència inoblidable. Per anomenar algunes de les comoditats de l'hotel, hi ha Wi-Fi gratuït en totes les habitacions, Zones públiques amb Wi-Fi, aparcament de cotxes.\nL'ambient de Holiday home Draaby F- 850 es reflexa en cada habitació. calefacció, aparell de televisió, reproductor de DVD/CD, forn microones, renta vaixelles són només algunes de les comoditats a la vostra disposició. A més, l'oci que l'hotel ofereix assegurarà que tengui molt a fer durant el dia. Sigui quina sigui la seva raó per visitar Jaegerspris, el Holiday home Draaby F- 850 és el lloc perfecte per una estimulant i emocionant escapada.


Els talibans declaren la victòria i la fi de la guerra de l'Afganistan - Diari de Barcelona | Diari de Barcelona\nEls talibans declaren la victòria i la fi de la guerra de l'Afganistan - Diari de Barcelona\nTORNA L'EMIRAT ISLÀMIC\nEls talibans declaren la victòria i la fi de la guerra de l'Afganistan\nHi haurà amnistia per aquells que hagin col·laborat amb el govern i els militars afganesos, segons explica un portaveu talibà a Al Jazeera\nL'Afganistan com el coneixíem els darrers vint anys viu els darrers compassos. Després d'un avenç espectacular en tan sols una setmana, i passades unes hores de setge, els taliban han entrat finalment a Kabul. A més, a hores d'ara el grup islamista ja ha entrat al palau presidencial de l'Afganistan.\nSegons informa Al Jazeera, els dirigents del grup, envoltats de desenes de combatents armats, s'han dirigit als mitjans de comunicació des de la cadira presidencial de l'Afganistan, com a símbol del poder. Mentrestant, un portaveu talibà ha explicat que s'oferirà l'amnistia a tots aquells que han treballat amb el govern i els militars, ambdós recolzats per Occident.\nArmed Taliban fighters have entered Afghanistan\_u2019s presidential palace in Kabul hours after President Ashraf Ghani fled the country.\n\_uD83D\_uDD34 LIVE updates: https://t.co/B5EwRybCpq pic.twitter.com/oPIGxxKT1V\nEls taliban justifiquen l'entrada a Kabul -que s'ha produït hores abans d'entrar a palau- per controlar possibles situacions de robatori davant la fugida de les forces de seguretat. Tot i això, en un principi van assegurar que no ho farien fins que es produís una transició de poder.\n"Per evitar actes de saqueig a Kabul i que els oportunistes no facin mal a la gent, l'Emirat Islàmic (com s'autodenominen els taliban) ha ordenat a les seves forces entrar a les àrees de Kabul d'on ha sortit l'enemic", han assegurat els taliban a un comunicat.\n\_uD83D\_uDC49\_uD83C\_uDFFB Mentrestant, Estats Units retira el personal de la seva ambaixada.\n\_uD83D\_uDC49\_uD83C\_uDFFB Al Jazeera reporta que s\_u2019han sentit trets prop de l\_u2019aeroport. pic.twitter.com/IWxJ4aMWKD\n— Sergi Maraña \_uD83D\_uDE37\_uD83C\_uDF97 (@SergiMaranya) August 15, 2021\nEl mul·là Baradar Akhund, cap de l'oficina política dels insurgents a Catar, ha declarat la fi de la guerra de l'Afganistan amb la victòria dels insurgents, un assoliment inesperat per la seva rapidesa i que es va completar ahir amb la fugida del president, Ashraf Ghani, i la presa de Kabul.\n"Hem aconseguit una victòria que no s'esperava (...) hem de mostrar humilitat davant Al·là", va dir en un missatge en vídeo l'ex número dos del moviment insurgent en la primera declaració pública d'un líder talibà després de la conquesta del país.\nEn el primer dia a l'Afganistan sota control talibà des de la invasió estatunidenca l'any 2001, Baradar es va referir a aquest com "el moment de la prova". "Ara es tracta de com servim i protegim la nostra gent, i de com assegurem el seu futur, per a oferir una bona vida el millor que puguem", va afegir.\nEls talibans van prendre ahir el control de Kabul després que els seus combatents entressin en la capital sense trobar resistència, i amb gairebé totes les províncies sota el seu control.\nEn el primer dia del país sota el control dels talibans, la seguretat de la capital afganesa i la major part del país va començar el dia en mans dels insurgents que patrullen els carrers i controlen el moviment de persones.\n"L'Emirat Islàmic (com s'autodenominen els talibans) ha ordenat als seus mujahidins i una vegada més reitera que ningú pot entrar a la casa de ningú sense permís. La vida, la propietat i l'honor de ningú seran danyats, aquests han de ser protegits pels mujahidins", va dir a Twitter el portaveu talibà Suhail Saheen.\nLa fugida del president: "Per evitar vessaments de sang"\nEl president afganès, Ashraf Ghani, ha explicat que ha deixat el país per evitar vessaments de sang. Ghani ha marxat, explica, per evitar enfrontaments amb els taliban, fet que posaria en perill milions de residents de Kabul, diu. Ho ha publicat en un post de Facebook: les seves primeres paraules després d'abandonar el país. No ha revelat més detalls sobre la seva ubicació actual, tal com explica Al Jazeera.\nEl president de l'Afganistan ha abandonat el país aquest diumenge després que els taliban prenguessin el control de gairebé tot el territori, mentre que assetjaven Kabul a l'espera d'una entrega del poder. En tan sols una setmana, els taliban han aconseguit la victòria més significativa dels 20 anys de conflicte bèl·lic amb l'Afganistan.\nL'ara expresident afganès Ashraf Ghani.\nSegons apunta l'agència de notícies Reuters, el qui havia estat fins ara president de l'Afganistan, Ashraf Ghani, ha volat cap al Tadjikistan acompanyat d'alguns col·laboradors.\nEn un missatge amb vídeo, el president de l'Alt Consell per a la Reconciliació Nacional d'Afganistan, Abdullah Abdullah, ha assegurat que "l'expresident" Ghani ha abandonat el país, i l'ha culpat de la situació que viu en aquests moments l'Afganistan.\nConsell especial per a la transició\nLa fugida de Ghani ha precipitat que un grup de líders polítics de l'Afganistan hagin format el Consell de Coordinació per a la transició del poder a les mans dels taliban.\n"S'ha format un Consell de Coordinació després de la sortida d'Ashraf Ghani i altres funcionaris responsables del país, en nom d'una millor gestió dels assumptes de pau i la transició pacífica (del poder)", ha informat en un comunicat l'expresident afganès i membre del nou cos, Hamid Karzai.\nA més de Karzai, l'equip que prepararà el lliurament del poder als talibans, després de vint anys de guerra, està integrat pel president del Consell Superior per a la Reconciliació Nacional, Abdullah Abdullah, i el líder del partit Hizb-i-Islami i exsenyor de la guerra, Gulbuddin Hekmatyar.\nEl president afganès havia investit ahir amb "plena autoritat" a aquest consell durant una reunió en el Palau Presidencial, quan se suposava que aquests viatjarien a Doha per a negociar amb els insurgents una sortida política del conflicte. Ghani i diversos dels seus col·laboradors de Govern més pròxims han abandonat avui el país en secret, en ple setge dels insurgents a Kabul, sense informar la nació ni presentar una renúncia pública.\nEl consell, en una primera mesura, ha fet una crida tant a les forces del Govern com als talibans a "exercir la tolerància", evitar qualsevol tipus d'enfrontament i caos, i evitar actes destructius d'oportunistes armats a Kabul. Ha estat format just després que els combatents talibans fossin autoritzats pels seus líders a ingressar a la ciutat per a imposar mesures de seguretat i evitar robatoris davant la fugida de les tropes afganeses de diverses zones de la capital.\nDiversos testimonis presencials han relatat a Efe que la majoria de les comissaries han estat saquejades per persones i homes armats, després de ser evacuades de forma no coordinada per les forces de policia.\nEls taliban, en un comunicat previ, havien demanat als seus combatents, després de prendre el control de gairebé la totalitat de país, "no lluitar a Kabul". "Atès que la capital Kabul és una ciutat gran i densament poblada, els mujahidins de l'Emirat Islàmic (com s'autodenominen els taliban) no tenien la intenció d'entrar a la ciutat per la força", remarcaven.\nPer això, continuaven, "s'estan duent a terme negociacions per garantir que el procés de transició es completi de manera segura, sense comprometre la vida, la propietat i l'honor de ningú, i sense comprometre la vida dels kabulins".\nRefugiats d'altres zones del país als afores de Kabul. Informe: HEDAYATULLAH AMID (EFE)\nEcos de Saigon\nL'aguait dels taliban havia augmentat la pressió per intentar trobar una sortida d'urgència de part de la població davant la probable caiguda de la ciutat, un temor que plana sobre funcionaris públics, acadèmics, periodistes i, sobretot, entre aquells que han treballat amb algun dels països que van enviar tropes a l'Afganistan per combatre els insurgents.\nEl Govern nord-americà va dir a principis d'aquest mes que ja tramitava unes 20.000 sol·licituds de visats d'aquells afganesos que van ajudar els soldats estatunidencs, juntament al costat dels seus familiars, que serien almenys 50.000 persones més.\nAquest cap de setmana s'espera que arribin a Kabul una majoria dels 4.000 militars nord-americans que el Pentàgon ha decidit enviar a la capital afganesa per a l'evacuació de la major part del personal de l'ambaixada dels EUA i de ciutadans afganesos.\nVideo of military helicopters evacuating US embassy in #Afghanistan today. pic.twitter.com/kfOLaytJKz\nAltres països com el Canadà, Alemanya, Regne Unit o Espanya també han anunciat la pròxima evacuació de part del personal de les seves ambaixades i d'altres ciutadans afganesos amb les seves famílies que han treballat colze a colze amb ells durant aquestes dues dècades.\n20 Anys Després De L'ocupació\nCronologia d'un ressorgiment: torna l'emirat islàmic de l'Afganistan vint anys després


4 escultures de Bernini que cal conèixer\nBernini va ser un artista polifacètic que va destacar per les seves obres escultòriques i arquitectòniques, considerat el creador del barroc italià. Segueix llegint aquest article i coneix algunes escultures de Bernini, així com destacats esdeveniments de la seva trajectòria artística.\nLa vida de Bernini, artista polifacètic\nExemples d’escultures de Bernini\nGian Lorenzo Bernini, nascut a Nàpols el 1598, és conegut com a un artista polifacètic degut al domini de disciplines diverses, com la pintura, l’arquitectura, l’escultura, entre d’altres. És important destacar que el 1605, la família Bernini es va traslladar a Roma i va ser aquí on Gian Lorenzo va poder impulsar la seva carrera artística.\nBernini va ser molt estimat i admirat pels papes d’aquella època. Per exemple, va crear algunes obres que integraven tècniques i estils únics que van transformar l’escultura romana per al cardenal Scipione Caffarelli Borghese. Per la seva banda, el papa Urbà VIII li va atorgar el sobrenom d’«arquitecte de Sant Pere», convertint-lo en un dels artistes més importants de Roma del seu temps.\nL’art barroc es distingeix per representar moviment i un dinamisme ben marcat i per la seva textura pictòrica, els quals estan presents a les peces de Gian Lorenzo, que va aconseguir instituir una dictadura artística a la gran Roma durant el segle xvii.\nSegueix llegint i coneixeràs quatre escultures de Bernini imprescindibles.\nApol·lo i Dafne, Gian Lorenzo Bernini,1622-1625. Imatge: Galleria Borghese\nAquesta obra representa una escena de la mitologia en la qual el déu Apol·lo tracta d’atrapar a Dafne, una nimfa que es troba horroritzada després de ser tocada amb una fletxa pel déu Eros. Les expressions dels personatges són clau: Bernini va tractar de reflectir l’entorn dramàtic de l’escena, així com els detalls realistes d’Apol·lo i Dafne.\nAquesta obra de l’artista Bernini té diversos significats, com la virtut, la luxúria i l’eterna castedat que representa la nimfa.\nÈxtasi de santa Teresa\nÈxtasi de santa Teresa, Gian Lorenzo Bernini, 1647-1652. Imatge: Wikimedia Commons\nAquesta peça, tallada en marbre, es troba a l’església de Santa Maria della Vittoria a Roma. Gian Lorenzo Bernini va representar el moment quan un àngel li travessa el cor de Santa Teresa amb un dard d’or. El més sorprenent és l’expressió d’èxtasi d’ella, la qual es deixa atreure per la crida de Déu.\nDavid, Gian Lorenzo Bernini, 1623-1624. Imatge: Galleria Borghese\nAquesta escultura de marbre la va fer a petició del cardenal Scipione Caffarelli Borghese. Representa just el moment quan David llança la pedra per tombar Goliat per, posteriorment, decapitar-lo. El personatge de David, en aquesta escultura que captura la batalla entre ells, representa heroisme, poder i voluntat.\nEl rapte de Proserpina\nEl rapte de Proserpina, Gian Lorenzo Bernini, 1621-1622. Imatge: My Modern Met\nAquesta és una de les peces més representatives de Bernini. Destaca el seu interès per transformar el marbre en pell, tractant d’imitar la realitat en la seva màxima expressió. El rapte de Proserpina representa l’escena del segrest de Proserpina, la filla de Júpiter, que va ser segrestada de forma violenta pel déu de l’inframón.\nLes escultures de Bernini són una bona representació de l’art barroc, italià i europeu. Els seus autoretrats, pintures religioses, dibuixos i escultures són el gran llegat d’aquest artista italià mort el 1680.\nLa vida de Picasso: el seu art a través de les dones\nEscultures de ferro de Subirachs a Barcelona\n7 moviments artístics que van canviar el curs de la història…


RESOLUCIÓ ARP/1767/2017, de 20 de juliol, per la qual es nomena la Comissió Gestora de la Indicació Geogràfica Protegida Clementines de les Terres de l'Ebre.\nNúm. del document ARP/1767/2017\nData de publicació 25/07/2017\nD'acord amb l'article 24.2 de l'Ordre AAR/421/2009, de 21 de setembre, per la qual s'aprova el Reglament de la Indicació Geogràfica Protegida Clementines de les Terres de l'Ebre, la Comissió Rectora del Consell Regulador ha d'estar constituïda per vuit vocals, un dels quals és el president o la presidenta del Consell Regulador. Aquests/es vocals amb veu i vot són elegits/des per sufragi universal lliure, directe i secret d'entre les persones inscrites als registres corresponents i es distribueixen de manera paritària, quatre per cada cens dels previstos a l'article 27 d'aquest Reglament, entre el sector productor i el sector elaborador, d'acord amb els registres de la IGP Clementines de les Terres de l'Ebre.\nEl 26 d'abril de 2011 es va constituir la Comissió Rectora resultant de les eleccions convocades per l'Ordre AAM/33/2011, de 22 de febrer, per la qual es convoquen eleccions als òrgans de govern d'alguns consells reguladors de les denominacions d'origen protegides i indicacions geogràfiques protegides de Catalunya, entre els quals el Consell Regulador de la IGP Clementines de les Terres de l'Ebre, i es va elegir com a president de la IGP Federico Tarazona Balada, representant de l'Exportadora d'Agris d'Alcanar.\nMitjançant l'Ordre ARP/63/2016, de 18 de març, per la qual es convoquen eleccions als òrgans de govern d'alguns consells reguladors de les denominacions d'origen protegides i indicacions geogràfiques protegides de Catalunya, es van convocar les eleccions als òrgans de govern del Consell Regulador de la IGP Clementines de les Terres de l'Ebre, sense que es presentés cap candidatura.\nL'article 18.11 del Decret 285/2006, que desenvolupa la Llei 14/2003, de qualitat agroalimentària, estableix que, en el supòsit que el nombre de vocals de la Comissió Rectora impedeixi les reunions per manca de quòrum, el/la conseller/a d'Agricultura, Ramaderia, Pesca i Alimentació nomenarà una Comissió Gestora, formada per tres membres, la qual tindrà les mateixes funcions que la Comissió Rectora mentre duri el seu nomenament. La Comissió Gestora ha de convocar noves eleccions en el termini màxim de seixanta dies.\nMitjançant escrit del 27 de juny de 2017, el president nomenat al 2011 en representació de les persones inscrites ha sol·licitat al Departament d'Agricultura, Ramaderia, Pesca i Alimentació que anomeni una Comissió Gestora, i n'ha proposat tres membres.\nPer tant, és necessari nomenar una Comissió Gestora per restablir el normal funcionament del Consell Regulador i iniciar un nou procés electoral.\nNomenar com a membres de la Comissió Gestora de la IGP Clementines de les Terres de l'Ebre les persones següents: Federico Tarazona Balada, representant de l'Exportadora d'Agris d'Alcanar, SCCL, com a president; i Begoña Amorós, representant de Cítrics Terres de l'Ebre, SAT 1521, i Joaquim Valldepérez, representant de Soldebre, SCCL, com a vocals.


Assegurança d'Estalvi Inversió 4, la millor recepta per al seu estalvi: un interès garantit en tot moment - Assegurança d'Estalvi Inversió 4, la millor recepta per al seu estalvi: un interès garantit en tot moment - Mutual Médica\nAssegurança d'Estalvi Inversió 4, la millor recepta per al seu estalvi: un interès garantit en tot moment - Assegurança d'Estalvi Inversió 4, la millor recepta per al seu estalvi: un interès garantit en tot moment\nangle-left null Assegurança d'Estalvi Inversió 4, la millor recepta per al seu estalvi: un interès garantit en tot moment\nAssegurança d'Estalvi Inversió 4, la millor recepta per al seu estalvi: un interès garantit en tot moment\nMutual Mèdica ha creat un nou producte, l'Assegurança Estalvi Inversió 4, que garanteix un interès tècnic anual i bonifica la permanència fins al venciment als 4 anys amb tipus d'interès més elevat.\nMés de 33.000 mutualistes tenen contractat un producte de jubilació a Mutual Mèdica, que és per a molts metges l'entitat referent per a la seva jubilació. També som conscients que no tot l'estalvi que generen els metges és per a la jubilació, part d'aquest es destina a inversió. Tenint en compte que els productes de jubilació amb avantatges fiscals no permeten el cobrament de la prestació abans d'arribar a l'edat de jubilació, l'Assegurança Estalvi Inversió 4 és un producte amb liquiditat i ofereix la tranquil·litat de poder disposar d'un capital, si es necessita, per a qualsevol eventualitat abans del seu venciment.\nEl gran avantatge d'aquest producte és la seva liquiditat, però també és important que aquest estalvi ens doni rendiments. Actualment els mercats financers són molt fluctuants i els tipus d'interès van a la baixa. Mutual Mèdica, com a mutualitat de previsió social sense ànim de lucre, a diferència d'altres entitats financeres i asseguradores, no ha de remunerar als accionistes, en conseqüència pot traslladar una rendibilitat garatida i més elevada als seus productes i, per tant, beneficiar als seus mutualistes.\nL'Assegurança Estalvi Inversió 4 li garanteix:\nUn 3,10% d'interès tècnic anual si manté la inversió fins al seu venciment als 4 anys de contracte.\nPossibilitat de disposar del capital consolidat en qualsevol moment abans de venciment, garantint un 1,75% d'interès tècnic anual.\nCom és una assegurança d'estalvi, en el moment del cobrament només tributaran els beneficis obtinguts com a rendimints del capital mobiliari, o sigui, la diferència entre l'aportació i el capital percebut.\nActualment s'està redactant el nou avantprojecte de reforma fiscal, que entrarà en vigor a partir del 2015, que reduirà els tipus de tributació dels beneficis d'aquests productes.\nMutual Mèdica, inscrita a la Direcció General d'Assegurances i Fons de Pensions del Ministeri d'Economia i Competitivitat, entén que part fonamental de la seva missió és assegurar el cobrament d'una prestació garantida i coneguda des que es signa el contracte i així garantir l'estalvi dels seus mutualistes. Per això seguirà treballant per conscienciar els metges sobre la importància de la previsió social, como ha estat fent des de 1920.


Segona vegada que la síndica demana a Sanitat un informe sobre la Salut Mental a la comarca – Ràdio Pego\nSegona vegada que la síndica demana a Sanitat un informe sobre la Salut Mental a la comarca\nLa Plataforma per la Millora i Defensa dels Serveis Públics de Salut Mental denuncia el «rosari de promeses incomplides» que pateix la Marina Alta. Han passat dos mesos des què la sindicatura demanara l’informe i a hores d’ara l’administració autonòmica encara no ha contestat. Este fet ha motivat la realització d’una nova petició per part de la Sindica de Greuges sol•licitant de manera urgent la remissió de l’informe sol•licitat. La Salut Mental continua sent la germana pobra de la sanitat. Si la Marina Alta en temàtica sanitària pateix un gran col•lapse i viu una situació més bé caòtica, la conjunta per a les persones que pateixen alguna malaltia mental és encara més desfavorable i sembla que continuen embolcallats per un mantell d’invisibilitat. És per això que la Plataforma per la Millora i Defensa dels Serveis Públics de Salut Mental va enviar a la sindicatura un informe amb totes les deficiències existents en l’atenció a malalts mentals en la Marina Alta.\n«El rosari de promeses incomplides s’arrossega des de fa anys i sempre hi ha una excusa per a dilatar en el temps la posada en marxa de les mesures necessàries per a la millora de la prestació social i sanitària d’este col•lectiu», apunta la plataforma en la queixa remesa a Emilia Caballero. Al respecte d’aquesta queixa la Síndica de Greuges, Emilia Caballero, ha remés una carta a la Plataforma en què li notifica que la conselleria encara no ha contestat a les demandes de la institució i, per tant «hem tornat a demanar que ens siga remés l’informe sol•licitat urgentment».\nEn este sentit, des què el passat dia 1 de març la plataforma presentara una queixa davant de la sindicatura i Emilia Caballero demanara la informació pertinent a la Conselleria de Sanitat, han passat dos mesos i l’administració autonòmica no ha contestat. Este fet ha motivat la realització d’una nova petició per part de la Sindica de Greuges sol•licitant de manera urgent la remissió de l’informe sol•licitat.\nLa Conselleria de Sanitat va incloure en l’últim Pla de Salut Mental de 2001 la creació, en l’hospital de la Marina Alta, d’una Unitat d’Hospitalització Psiquiàtrica (UHP), ja que en l’actualitat els malalts han de desplaçar-se fins a Santa Faç, a més de 100 quilòmetres de distància, per a ser ingressats en casos greus o de crisi. Sis anys després, la promesa segueix sense ser una realitat i els malalts han de seguir desplaçant-se fins a Santa Faç per a ser ingressats perquè encara no s’han creat places en la comarca. A més, alguns malalts es neguen a ser ingressats l’haver de desplaçar-se i no poder estar junt amb els seus familiars.\n← Els sindicats anuncien mobilitzacions contra els concerts de Batxillerat\nLa jutgessa arxiva la denúncia contra l’administrador de «Canvia Calp» →


Bloc Empotrat: d’agost 2015\nTres visites a aquest ombrívol sector del Ripollès han donat per probar la majoria de vies.Com que la majoria no surten al llibre del Ripollès i per internet he fet unes ressenyes una mica malparides i de memoria. Així que si hi trobeu errades ja direu.\n-Accés: Carretera de Ribes a Queralbs. Un parell de quilómetres abans d'arribar a Queralbs, agafem una carrtera que du a Vilamanya ( cartell ). Hem d'estaçionar al segon revolt a la dreta, compte que abans creuem la via del cremallera i no hi ha pas a nivell!!!!.\n-Aproximació: Del mateix revolt hi surt un camí que per dins dels boixos ens deixa a la cova del sector Els Gours, si pujem uns cinquanta metres per la carretera trobarem un camí molt dret amb una corda fixe que ens porta de pet al sector Slaps.\n-Orientació: Teóricament és Nord, encara que segons he llegit per internet algú hi ha trobat sol fins les 12!.\nAlgunes vies que hem provat al sector veí de Els Gours:\n1. Chuki 6b: Espits.\n2. Chukineta V+: Espits, molaria canviar la vaga de la reunió.\n3. Ha costat prou 6c: Espits.\nPublicat per Bloc Empotrat a 7:20 Cap comentari:\nOberta per la èlit del moment com a entrenament pel Firé aquesta via també va ser aconseguida sense utilizar ni una sola expansió, buscant les debilitats d'un aeri esperó sense sucumbir a la temptaçió de posar-se a la canal. De la mateixa manera que a la Rabadá Navarro del Firé a posteriori se l'hi han afegit expansions restant-li compromís i exposició. De totes maneres continua essent una via on en algún punt cal navegar i te trams de IV+/V expossats. Nosaltres hem entrat pel diedre xemeneia que hi ha a la vertical amb un sol llarg de seixanta justos fins al final del diedre i inici del flanqueig a la dreta a buscar la canal. Al tercer llarg de la via propiament diat ( L8 d'en Luichy ) no hem sabut veure el segon clau, no us n'aneu a buscar-ne un moooolt a l'esquerra quasi a la canal, vàrem deduir que es d'una altre via.\n-Ressenya: Aquesta que no de qui es per veure els ràpels i la de lanochedelloro.com que va molt be per fer la via.\n-Accés: Poble de Riglos. Cal aparcar a l'entrada del poble en dos aparcaments habilitats a ma dreta. Hi ha una font, primer carrer després de l'últim aparcament a ma dreta.\n-Aproximació: Creuem el poble de planer en direcció al Pisón i al Puro. Nosaltres hem entrat per l'entrada directa, a la vertical una mica a l'esquerra de la Canal del Puro. Díedre xemeneia vertical amb parabolts visibles.\n-Orientació: Oest, ombra fins cap a les tres.\n-Material: Hem fet servir algún tascó petit i un joc de friends de l'Alien groc al Camalot de l'1 així com algún cordino finet per ponts de roca.\n-Grau obligat: V+ tirant a 6a. Algún tram de V m'ha semblat una mica expossat.\n-Descens: Amb els ràpels que indica el croquis que he penjat.\nPublicat per Bloc Empotrat a 11:08 Cap comentari:\nEl díedre-xemeneia de la segona tirada és molt guapo i l'entrada per la DJ Faust també està bé. El tercer llarg un xic brut. La resta no ho sabem perquè com que som així d'alpinistes hem decidit sortir per la vira cap a la dreta: factible però molt embardissat.\n-Accés: Un cop passat el poble de Camarasa direcció Tremp creuem el Segre i trobem una esplanada per aparcar a la dreta. El cop que vàrem anar a la Indis de Ponent vàrem aparcar en un altre aparcament uns doscents metres més cap a Tremp.\n-Aproximació: Des de la carretera es veu perfectament la via. Creuem la carretera, pugem uns metres cap a Tremp i loclitzem una traça que puja pel telus de la carrtera i que ens deixa a la traça que baixa per la tartera que hi ha al centre de la paret. Seguim aquesta traça de baixada i quan ens sembli deixem la traça i anem en direcció al peu de via. No hem trobat cap traça que ens hi dugués i ens hem embardissat fort. Pitons visibles al díedre del primer llarg.\n-Orientació: Sud Est. Nosaltres hi hem anat a les cinc de la tarda i hem fet tota la via a l'ombra.\n-Material: Joc de tascons i de friends des de l'Alien blau al Camalot del 3. Si anem justos de grau ens poden servir els Camalots més grans i/o repetir algún número ( 0.75-2 ?).\n-Descens: Com que no hem acabat la via no ho se. Si per una emergencia voleu sortir per on nosaltres compteu que cal fer una petita grimpada ( III+) i que es passa tot i que molt embardissat. La vira que hem seguit ens ha deixat al ràpel ( 60 mteres fraccionable/ desgrimpaple al final ?, compte amb les pedres ). Del final del ràpel per traça més o menys bona a la carrtera.\n-Ressenya: Escalatroncs. merçi!.\nPublicat per Bloc Empotrat a 9:48 Cap comentari:\nGuapa via de placa de finura d'agulles, roca molt bona però com que som uns destralers hem fet saltar alguna llastra. La via és curta i ens ha anat molt bé la ressenya d'en Romanticguerrer per poder-la combinar amb la Lefty en acabar.\n-Accés:Aparcament de Can Massana, situat en un coll a la carretera entre el Bruc i Manresa. Convé no deixar res al cotxe ja que és un lloc típic de robatoris.\n-Aproximació: Des de l'aparcament pujem en direcció al refugi d'Agulles ( senyalitzat ). Al cap de mitja hora arribarem al Pas de la Portella, el superem i un cop al coll del damunt hem baixat pel vessant opossat. A partir d'aquí no em foteu cas que anava treient la llengüa per seguir al col.lega que s'ho coneix. Crec que hem anat seguint el camí que va al refugi i en arribar al primer torrent l'hem seguit amunt (Canal del Cirerer). Hem grimpat una llossa tombada i hem sortit del torrent a l'alçada del Dátil, passant per sota de la via El Beicon del Dátil en aquesta agulla. Just a darrera hi ha el Pedestal del Martell, es veuen els bolts de la via des de el terra.\n-Orientació: Est. Diria que te ombra a partir de les cinc.\n-Material: Totalment equipada amb parabolts, útil l'estrep per trampejar i una vaga merletera. Es veien els casquillos dels espits, no se si ajuden a trampejar.\n-Dificultat obligada: 6a/A1e.\n-Descens: Per la cara oposada a la que hem pujat, una desgrimpada gens aerèa i ajudats d'un arbre (III).\nPublicat per Bloc Empotrat a 7:49 2 comentaris:\nSector Dreta Oest vist des de l'aparcament.\nEscola ideal per salvar un dia de mal temps a les altures amb accés ràpid i cómode, súper a prop de Cavallers però a cota molt més baixa. A internet no he trobat ressenyes i jo només faig ressenyes del sector on hem estat però n'hi ha més i amb totes les orientacions.Abans d'anar al sector hem fet La danza de los saltamontes melancónicos (6a) al sector Dreta Oest,ens ha semblat guapa per sostinguda i llarga ( 35 m?).\nL'accés venint del Sud per la N-230 passem de llarg el Pont de Suert. Una mica després de pasar el punt quilomètric 128 podrem aparcar a ma dreta a les envistes del Sector Dreta Oest. APARQUEU AMB CURA TERRENY PRIVAT.\nL'aproximació és súper evident, cal anar fins a la base del Sector Dreta Oest que és totalment visible. Per arribar a la base del Sector Dreta Oest utilitzem una corda fixe, seguim fins que acaba el sector i una altre corda ens deixa a la base del Sector Dreta Sud, només caldrà creuar aquest sector i arribem a l'inici del nostre sector.\nL'orientació com el seu nom indica és Est, te sol a partir de les dues aproximadament.\nCompte en algú punt amb la roca en trams molt concrets, nosaltres vàrem arrencar un bloc a l'entrada de la Toma Moreno (6c).\nEtiquetes de comentaris: Cavallers.\nCurta però guapa via d'atlètiques bavaresses i un petit tram de placa. M'imagino que es podría fer d'una sola tirada però anant amb molt de compte sortint de R1 ja que frega molt la corda. Crec que és la via més fácil de la paret, per tant a part de ser guapa pot ser útil com a via d'escapament. Bona roca encara que un xic pul.lida a l'inici i amb uns blocs que semblen ferms sortint de R1. Nosaltres l'hem combinat amb la Via de la Bavaressa.\n-Orientació: Sud Oest, crec que l'hi entra el sol cap allà les onze/dotze.\n-Aproximació: Des d'on aparquem ja surt un camí que va en direcció al cingle. Hi arribem a l'alçada d'una gran escletxa al terra i de la reunió de la via Setè Cel. El que hem fet nosaltres és entrar a dins de l'esquerda al final de la qual hi ha la reunió de la via l'Estreta. Aquesta reunió consta d'un bolt amb anella i un químic vinculats a través d'una cadena que ens serveix de passamà per asegurar-nos la curta desgrimpada de la xemeneia. Un cop aquí hem tirat un ràpel de quaranta metres fins la base de la cinglera. Aquest ràpel poter es pugui fraccionar enganxant el que deu ser la R1 de l'Estreta ( dos químcis). Arribats al peu paret seguim per la seva base de baixada ( dir C-17) per un camí marcat amb punts blaus que sembla que vingui del mas de sota la paret. A la paret hi ha diverses vies amb el nom però la Overload te el nom a la R1, crec que si arribeu a una via que es diu Ratpenat és que us heu passat de frenada. L'inici de la via queda a uns cent metres de on ens ha deixat el ràpel. Des de el terra es veuen els bolts de la Overload en una bavaressa i a la dreta els burins de l'Esperó AEG. Hi ha una canal herbosa estassada que amb alguna grimpada (II) ens deixa a la R1 comuna de la Overload i l'Esperó AEG on hi ha el nom de les dues vies.\n-Material: Tot i que la via està equipada amb parabolts nosaltres hem possat un 0.75 al primer llarg i un 3 al segón llarg. Pot ser que trampejar vagi bé un 4.\n-Grau Obligat: V+/A0 o V/A1?.\nPublicat per Bloc Empotrat a 10:09 1 comentari:\nEn Pol Guinart informa que el dimecres se'ls hi va trencar una xapa de l'Ae.No tinc més informació.\nPublicat per Bloc Empotrat a 8:29 1 comentari:\nM'ha semblat una via molt ben trobada i variada de lliure i artificial que ha fet que no aburrís ni una cosa ni una altre. Els llargs d'artificial són ideals per pasarells com jo perquè si portes ferro queda tot a caldo, no desploma i t'ho pots anar mirant amb tota la calma del mon. Les tirades de lliure també m'han agradat, en general de bon protegir, sanejades i amb ferros de la casa que et van donant vidilla.Crec que tota la via te una certa lógica, te de tot ( plaques, fissures amples, de dits, díedres,esperó...) i a sobre en un cim ben guapo. Vaja, que si us molen les vies dels Rumbateam aquesta no us la podeu perdre. Dit aixó, aquells més sibarites hi trobareu dues feixes i alguns trams que fins que la via no s'hagi fet més están un xic bruts.\n-Cordada: Nis i Busquets.\n-Accés: Hem d'aparcar al quilómetre 23.8 de la carretera BV-5114 que uneix Viladrau i St. Celoni. Si venim de Viladrau localitzarem l'aparcament a ma esquerra ( petita esplanada 4-5 cotxes amb un monolit picat ). Aquest aparcament es troba entre St. Fe i Sant Marçal.\n-Aproximació: Creuem la carretera i pujem uns pocs metres per un torrent. De seguida el deixem a la nostre esquerra per pujar la pendent que hi ha a la seva dreta. Anem seguint pendent amunt per una bonica fageda, creuem un parell de pistes abandonades i seguim per una tartera. En aquest tram anirem trobant algunes fites i punts vermells. A mitja tartera hem d'anar a la dreta per trobar la base de la paret. Passem per sota de l'esperó amb sostre fisurat per on va El Vol de l'Home Ocell ( si ens acostem a peu de via veurem una placa amb el nom ). Seguim per la base de la paret cap a la dreta seguint fites que ens deixaran que després de crear un torrent porten al peu de via de la Terra Incógnita ( nom pintat ). La Tapia Jover comença vint metres abans d'aquesta via en una característica fissura ample amb una vaga a dalt.\n-Orientació: La via va fent canvis d'orientació però en general és Nord Est. Nosaltres hi hem entrat a les 11 i hem fet tota la via a l'ombra, només hem tingut sol en un parell de reunions i a les feixes.\n-Material: Algún tascó, un estrep i un joc de friends de l'Alien blau al Camalot del 4. El del 4 només l'hem possat al primer llarg, ens podem estirar més i possar un tres o bé fer córrer el del 3 ja que les peçes queden bé. Tant en aquest llarg com al segón tram d'A1 va bé dur les repeticions però suposo que amb una mica de traça amb l'artificial t'estires i te les estalvies. Millor doble corda i cintes llargues.\n-Descens: Nosaltres hem baixat caminant, una excursió molt recomanable que dura aproximadament una hora. Acabem de pujar al cim de les Agudes i un cop aquí baixem a un coll, hem trencar a ma esquerra i anar seguint les indicacions del P.R. en direcció a Santa Fe, passarem per la Font de Briançó i per una altre font més gran. Un cop a la carretera haurem de caminar un parell de quilometres a l'esquerra per retornar al cotxe.\nSi tenim pressa crec que hi ha un sistema de ràpels.\nPublicat per Bloc Empotrat a 7:21 4 comentaris:\nSector el Xinxe, paret dels desploms de Llevant.L'Escala.\nDesprés de fer la CER l'Escala i l'obligat dinar a Cala Montgó ens acosten a descubrir aquest sector. L'accés/aproximació molt ben explicat amb mapa i tot al blog del nenivan: " cal aparcar el vehicle a les immediacions de la cruïlla dels carrers Punta Montgó i Illa Mateua de l’urbanització de Cala Montgó. En aquesta cruïlla hi ha un ampli solar sense edificar no accesible amb cotxe que porta a l’evident mirador que domina tota aquesta zona de la costa. El sector es troba just a la dreta (mirant al mar) del mirador. Cal desgrimpar uns ressalts de roca fins a situar-nos en l’amplia repissa dues repisses nosaltres hem rapel des de la de sota que domina la vertical de les vies, on trobarem una reunió muntada sobre dos ferms ponts de roca sense equipar i que ens permetrà baixar a peu de via mitjançant un ràpel de 20 metres. Accés immediat. "\nL'Orientació concreta del sector no la se, m'imagino que Est. Nosaltres hi vàrem anar a les quatre i feia pinta de portar estona a l'ombra. Si algú sap l'hora concreta en que deixa d'estar al sol molaria saber-ho.\nLes vies són xules, compte amb la roca que les vies són relativament noves. Mola portar alguna vaga per xapar els rings ja que en alguns d'ells els mosquetons fan certa palanca. En alguns químics hi ha molta ressina sortint i costa xapar-los, suposo que amb el temps anirà saltant.\n1. Senglars abatuts i gossos esparracats.6b+: Primera assegurança un pèl alta, compte. Diria que vàrem fer la reunió en els ponts de roca per on havíem rapelat.\n2. Blau d'Arianna. 6a: Mateixa reunió que l'anterior. Potser és la que te els químics més a prop, bona opció de sortida.\n3. Suquerracristos.6a+: La roca una miqueta més sorrenca que a les altres. Reunió de dos químics.\n4. Pescallunes.V+: Pas de bloc a l'entrada i després fàcil. Reunió sobre un sol químic, alguna ànima caritativa ha deixat dos cintes exprés per poder desmuntar sense que la corda vagi al mar.\nPublicat per Bloc Empotrat a 8:02 1 comentari:\nPublicat per Bloc Empotrat a 7:42 Cap comentari:\nPublicat per Bloc Empotrat a 7:38 1 comentari:\nPolèmica via encaixada entre les seves veïnes. En el moment de la seva obertura tenia data de caducitat però a data d'aquesta repetició ( Juliol 2.015 ) restava amb tot el seu equipament original. Deixant de banda consideracions ètiques i el fet d'anar jugant al joc d'anar esquivant les seves veïnes la via escala plaques que a mi m'han semblat força xules. Cal anar mirant constantment la topo i seguir sempre les xapes grises ( a baix bolts i a dalt espits ). M'imagino que la via s'ha anat fent força i aixó juntament amb la netejada que hi debien fer els aperturistes fa que tot i haver d'anar amb una mica de compte no patim massa pel tema de la roca.\n-Cordada: Vicenç Carbassa i Busquets.\n-Accés: Refugi de Santa Cecilia, a la carretera que va del Monestir al coll de Can Massana. Convé no deixar res al cotxe ja que és zona de robatoris frqüents.\n-Aproximació: Creuem la carrterta i agafem el GR del Camí de l'Arrel, cap a l'esquerra direcció Monestir/Cavall Bernat. A sota la paret de l'Aeri cal estar atents a trovar l'entrada de la Canal de l'Aeri que te algún tram equipat amb cables i cordes fixes. A la part alta trobem unes cordes que marxen a la dreta, no seguir-los. Continuant per la canal uns cent metres arribem al peu de via. Parabolt gris visible des de la base.\n-Orientació: Sudoest. Nosaltres hi vàrem entrar sobre les quatre i ja estaba a l'ombra.\n-Material: Hem fet anar els friends entre l'Alien blau i el Camalot 0.75.\n-Dificultat obligada: 6a sostingut al primer llarg. La resta menys obligat, potser V+.\n-Descens: Des de el final de la via remontar fins al cim de l'Aeri ( caseta-repetidor, flanqueig per dins del bosc ). Un cop al cim baixem en dirección Sud cap a l'ermita de Sant Jeroni. Una mica abans trobem l'entrada de la Canal de Sant Jeroni ( torre metàlica, pintades ). Baixem per aquesta canal fins a retrobar el camí de l'Arrel i una dreçera que el creua i baixa a la carretera.\n-Ressenya: Aquesta dels oberturistes està bé. Hi afegeixo les longituds de les tirades: 45,40,35,30,20,45 i 40.\nBon i variat sector ideal per l'estiu ja que te orientació Nord, nosaltres hi vàrem estar entre 11 i 7 de la tarda i vàrem estar tota l'estona a l'ombra. L'accés es fa com si anessim al Pedra, per la E9 o C16 segons vinguem de Berga o Guardiola. Agafarem la B-400 en dirección Saldes, Gósol i Pedraforca. Passem de llarg el camping El Berguedà i una miqueta abans del km 7 agafem la B-401 a l'esquerra en dirección Vallcebre. Passat el km 2 agafem un trencant a l'esquerra en baixada per una pista asfaltada i indicat com el Comellar. Seguim per aquesta pista asafaltada fins al trencall de Can Felip, sempre per la principal. Arribats a aquest trencant la pista asfaltada fa un gir de 180º i al cap de res desapareix l'asfalt. Passem per davant del mas de la Creu de l'Abella. Al cap d'uns cinc cents metres hi ha una esplanada per estacionar a ma Esquerra, hi queben uns quatre o cinc cotxes. En aquest aparacament hi pot haver una fita.\nL'aproximació l'hem fet travessant un camp que hi ha sota l'aparcament en direcció al Pedraforca i agafem un camí que va en la mateixa direcció que portem i trobem unes marques de pintura que ens porten cap al cingle on trobarem el cartell que indica Grau de les Granoteres. El camí que baixa pel grau és ben cómode i només te un petit ressalt al final amb un parell de graons i una cadena.\nEn algunes vies les xapes ens han semblat prou allunyades com per haver de fer els passos abans de xapar, com que en moltes hi ha fissures poden entrar flotants. Compte amb la via La Gendarmerie (6a) ja que la reunió és d'un sol químic.\nLes ressenyes són de toposbergablogspot.com i la informació sobre l'accés es d'en Fernando Micó. Moltíssimes gràcies a tots dos!.\nPublicat per Bloc Empotrat a 8:11 7 comentaris:\nJuan García Alvero a l’Agulla del Pas del Nap\nJugant a dues bandes\nChamechaude. Via DE L’Y\nMontserrat N.: St. Jeroni (6)\nPic de St.Cugat. (9)


El nou decret-llei aprovat pel Govern permetrà que el sector de la restauració millori les seves instal·lacions de manera àgil\nEl conseller Negueruela es reuneix amb PIMEM Restauració per explicar els detalls de la mesura\nEl conseller de Model Econòmic, Turisme i Treball, Iago Negueruela, i la directora general de Promoció Econòmica, Emprenedoria i Economia Social i Circular, Vanessa Rosselló, s’han reunit aquest dijous amb representants de PIMEM Restauració per explicar en profunditat el decret-llei aprovat aquesta setmana pel Consell de Govern. A la reunió han assistit, per part de la patronal, Gustavo de Vicente, gerent de PIMEM, i Eugènica Cusí, presidenta de l'associació de restauració.\nNegueruela ha tengut així l’oportunitat de donar detalls sobre les mesures a les quals, a partir d’ara, el sector es podrà acollir. La principal és el fet que els establiments de restauració podran optar a una major agilitat administrativa per millorar i modernitzar les seves instal·lacions.\nAmb el decret-llei aprovat dimecres, els restaurants podran realitzar actuacions de millora que impliquin obres d’ampliació de fins a un 15%, sempre dins la seva parcel·la. El conseller ha recordat que aquesta mesura representa un increment en l’edificació molt lleuger respecte de l’anterior normativa, aprovada el 2017, que permetia ampliacions del 10%. Els establiments que ja van fer servir l’anterior norma per millorar les seves instal·lacions, no podran acollir-se a aquesta nova mesura.\nA més de la restauració, també poden demanar les sol·licituds de modernització els establiments turístics, d’entreteniment, d’esbarjo, esportius, culturals o lúdics. Les actuacions de millora permetran que els establiments s’adaptin millor a les necessitats de distància personal derivades de la crisi sanitària provocada per la COVID-19.\nCANVI D’ÚS D’ESTABLIMENTS OBSOLETS\nA la reunió, la primera d’una ronda on Negueruela es trobarà amb entitats i agents afectats pel decret-llei, també s’han debatut altres mesures de la normativa, com el fet que els establiments de restauració que estiguin obsolets es puguin transformar en habitatges de protecció oficial, instal·lacions sanitàries o infraestructures relacionades amb la innovació i la ciència.\nEn aquest sentit, el conseller també ha recordat durant la reunió que aquest canvi d’ús ve acompanyat d’un control social de l’urbanisme: en tots els casos, serà necessari un informe favorable de l’ajuntament del municipi en què es trobi i el vist-i-plau d’una comissió que estarà formada pel Govern, els sindicats i les patronals. Per tal de fer efectiu el canvi d’ús, serà necessari el vot unànime d’aquesta comissió.\nEn cas que aquest canvi d’ús sigui sol·licitat per un establiment turístic, Negueruela ha insistit en la idea que les places turístiques no són recuperables, és a dir, no es poden vendre amb el canvi d’ús. De fet, si es renuncia a elles, les places perdudes no entren de nou a la borsa de places i, per tant, es perden, generant, de facto, una reducció de places turístiques.\nFOMENT DEL TURISME FAMILIAR\nUna altra de les mesures que recull el decret-llei és el foment del turisme familiar en un període de baixa demanda i activitat, permetent que les famílies puguin compartir habitació amb els seus fills i filles de fins a 15 anys, una realitat que ja es dona a moltes altres destinacions europees. Fins ara, la normativa permetia que els menors de 12 anys s’allotgessin amb els seus pares, de manera que la modificació suposa ampliar les facilitats per a les famílies i, alhora, adaptar la normativa al mercat.\nEs tracta, llavors, d’una mesura més dirigida a fomentar un turisme familiar en detriment del turisme de gatera, un model contra el qual el Govern ja va actuar el passat mes de gener aprovant un decret-llei que el restringia enormement. De fet, la normativa presentada aquesta setmana penalitza encara més aquest tipus de turisme, ja que prohibeix en tots els establiments turístics els autodispensadors d’alcohol fora dels dinars o sopars.


TALAIA DE NATURA I D'HISTÒRIA AL PENEDÈS\nSituat als contraforts del Garraf, el Parc d'Olèrdola té un paisatge amb un seguit de conreus, bosquines i màquies. Olèrdola és una talaia natural des d'on podem admirar les vinyes de la plana del Penedès. Està coronada per un conjunt monumental que queda tancat per una muralla, obra sucessiva d'ibers, romans i medievals. Al cim trobem l'esglèsia de Sant Miquel, el cos principal de la qual data del segle XII. Acull un centre d'interpretació gestionat pel Museu d'Aqueologia de Catalunya.\nEl Garraf i Olèrdola són terra de margallóns, tortugues mediterrànies i àguiles cuabarrades. Unes condicions ambientals dures (forta insolació, manca d'aigua, escassa vegetació i relleu abrupte) han determinat tant el paissatge com la fauna i flora dels dos parcs. El parc d'Olèrdola té una superfície de 608 ha.\nCentre d'Informació del Conjunt Monumental d'Olèrdola\nRecomanacions i més informació\nConsulta l'agenda amb totes les activitats programades per gaudir del Parc d'Olèrdola\nAl voltant de l'esglèsia trobareu les sepultures antropomorfes, característiques de l'alta edat mitjana, que eren excavades a la roca amb la forma del cos humà. Reben també el nom de sepultures olerdolanes, en ser Olèrdola un dels primers llocs on van ser identificades. Fora del recinte emmurallat, hi ha el pla dels Albats amb una necròpoli formada per un centenar de tombes.


\tImaginarium - Franquicies.cat\nImaginarium: especialistes en joguines\nImaginarium és la cadena de botigues de joguines més especialitzada del món, amb més de 400 punts de venda en 31 països, que ofereix a les famílies fórmules d’aprenentatge, diversió amb la màxima garantia de qualitat i seguretat.\nImaginarium, SA, fundada el 1992 per professionals del sector és dirigida pel fundador, Félix Tena Comadrán, des dels seus començaments.\nDes del principi, a Imaginarium es plantegen dos objectius fonamentals:\n* El primer, aconseguir que els nens es diverteixin més i millor.\n* El segon, i no menys important, fomentar una més completa formació i desenvolupament dels nens.\nPer això, la seva estratègia empresarial sempre s’ha basat en una sèrie de valors, els quals proporcionen una gran diferència enfront dels seus competidors i ofereixen un gran valor afegit als seus clients o “convidats”, que és com els agrada anomenar.\n• Valor formatiu\n• Valor lúdic\n• No sexisme\n• Absència de contingut bèl·lic\nA més, els productes de Imaginarium compten amb el segell de garantia ITSIMAGICAL, que confirma la seva aportació a la infància de valors tant evolutius com de caràcter social, i formen una col·lecció exclusiva que es renova dues vegades l’any.\nContacta directament amb Imaginarium\nDades de Imaginarium\nRoyalty d'explotació 3%\nRoyalty Publicitari No hay\nMínim d'habitants per població 70.000\nDimensió mínima del local 70 m2\nCreació empresa 1992\nNº Propis 76\nNº de franquícies 70\nProducte diferenciat, de qualitat i innovador.\nGran reconeixement de marca.\nSuport i assessorament continuat al franquiciat.\nImaginarium aporta un coneixement profund i expert del sector de la botiga de joguines durant més de 20 anys d’èxit en diferents mercats.